
Nr. 
RAPORT DE SPECIALITATE
 PRIVIND PROPUNEREA BUGETULUI DE VENITURI ȘI CHELTUIELI

 PE ANUL 2026 AL DIRECȚIEI DE ASISTENȚĂ SOCIALĂ ȘI

 AL UNITĂȚII DE ÎNVĂȚĂMÂNT CREȘA DROBETA TURNU SEVERIN
Direcția de Asistență Socială este instituţie publică de interes local, cu personalitate juridică, în subordinea Consiliului Local Drobeta Turnu Severin, având în subordine unitatea de educație timpurie antepreșcolară Creșa Drobeta Turnu Severin, instituție cu personalitate juridică. 
Obiectivul general al Direcției de Asistență Socială Drobeta Turnu Severin îl constituie realizarea ansamblului de măsuri, programe, activităţi profesionale, servicii specializate pentru răspunderea nevoilor sociale individuale, familiale sau de grup, în vederea prevenirii și depășirii unor situații de dificultate, vulnerabilitate sau dependență, pentru prevenirea marginalizării și excluziunii sociale și creșterii calității vieții. 

Bugetul de venituri și cheltuieli pentru anul 2026 a fost fundamentat în vederea realizării obiectivelor specifice ale activității de ansamblu la nivel local, prin măsuri de asistență și protecție socială în ceea ce privește protecția copilului, a familiei, a persoanei vârstnice, a persoanei cu handicap și a altor persoane aflate în dificultate, precum și pentru oferirea de servicii de educație timpurie antepreșcolară, îngrijire, protecție și nutriție, dar și supraveghere a stării de sănătate a copiilor antepreșcolari. .

De asemenea au fost luate în considerare prevederile  Legii nr.43/2026 privind bugetul de stat pe anul 2026, a Legii nr.273/2006 privind finanțele publice locale, dar și prevederile Legii asistenței sociale nr.292/2011, cu modificările și completările ulterioare și a Legii educației naționale nr.1/2011, cu modificările și completările ulterioare.
În propunerile de buget pe anul 2026 ale Direcției de Asistență Socială sunt cuprinse cheltuielile cu privire la indemnizațiile acordate persoanelor cu dizabilități încadrate în grad de handicap grav cu asistent personal și drepturile salariale acordate asistenților personali, în conformitate cu prevederile Legii nr.448/2006 privind protecția și promovarea drepturilor persoanelor cu handicap, republicată. 

În propunerile de buget, sunt cuprinse sumele reprezentând ajutoarele pentru încalzirea locuinței cu combustibili solizi și/sau petrolieri în sezonul rece și a suplimentului de energie pentru combustibili solizi și/sau petrolieri, acordate conform Legii nr.226/2021 privind stabilirea unor măsuri de protecție socială pentru consumatorul vulnerabil de energie și a Normelor metodologice de aplicare a prevederilor Legii nr.226/2021.

          Un alt obiectiv prioritar în activitatea Direcției de Asistență Socială este îngrijirea la domiciliu a persoanelor vârstnice. Scopul serviciului social de îngrijire la domiciliu este de prevenire a instituționalizării persoanelor vârstnice, de menținere a autonomiei funcționale în propria locuință și de îmbunătățire a calității vieții acestora.

Pentru a sprijini educația copiilor din familiile cu venituri mici și pentru a stimula frecvența zilnică a cursurilor preșcolare, un element cheie în dezvoltarea copiilor și a comunității din care aceștia fac parte, Direcția de Asistență Socială acordă, în baza Legii nr.248/2015 privind stimularea participării în invățământul preșcolar a copiilor provenind din familii defavorizate, republicată și a  Legii nr.49/2020, tichete sociale pentru grădiniță.
În vederea asigurării unui nivel de trai minimal, precum și o formă de sprijin în scopul incluziunii promovării sociale și a creșterii calității vieții anumitor categorii de persoane ale căror drepturi sociale sunt prevăzute de Legea nr.196/2016 privind venitul minim de incluziune și a Legii nr. 208/1997 privind cantinele de ajutor social, Direcția de Asistență Socială acordă ajutoare financiare familiilor cu venituri situate sub nivelul prevăzut de lege și hrană sub formă de servicii sociale gratuite sau contra cost pentru familiile sau persoanele singure aflate în situații socio-economice sau medicale deosebite.


În structura Direcției de Asistență  Socială se regăsește Compartimentul Cabinete medicale școlare, format din 12 cabinete de medicină generală și 6 cabinete de medicină dentară care asigură asistență medicală și asistență stomatologică destinată preșcolarilor și școlarilor din unitățile de învățământ din municipiul Drobeta Turnu Severin. 

        
Bugetul Direcției de Asistență  Socială pe anul 2026 conține următoarele tipuri de cheltuieli, respectiv:

· cheltuieli de personal pentru aparatul propriu, pentru asistenții personali, pentru îngrijitorii la domiciliu a persoanelor vârstnice și pentru personalul din cabinetele medicale ;

· cheltuieli cu bunuri și servicii pentru aparatul propriu, îngrijire la domiciliul persoanelor vârstnice, cabinete medicale școlare și învățământ primar;
· cheltuieli pentru ajutoare sociale ;

· cheltuieli pentru ajutor încălzire locuințe ;

· cheltuieli privind indemnizațiile persoanelor cu handicap grav ;

· cheltuieli cu tichete sociale.
           Toate aceste cheltuieli prezentate se derulează prin Direcția de Asistență  Socială și sunt cuprinse în Anexa la prezenta notă de fundamentare pe capitole bugetare, subcapitole și titluri de cheltuieli. 

Creșa Drobeta Turnu Severin este unitate de învățământ cu personalitate juridică, înființată prin H.C.L. nr.84/2022 și oferă servicii integrate de educație, îngrijire și supravegherea copiilor antepreșcolari în timpul zilei prin cele 6 structuri arondate. 

Obiectivele prioritare în activitatea Creșei Drobeta Turnu Severin sunt:

· asigurarea de servicii de îngrijire, supraveghere și educație a copiilor  de vârstă antepreșcolară, prin personalul angajat specializat;

· asigurarea unui program de educație timpurie adecvat vârstei, nevoilor, potențialului de dezvoltare și particularităților copiilor de vârstă antepreșcolară, prin personalul angajat  specializat;

· asigurarea supravegherii stării de sănătate și de igienă a copiilor și acordă primul ajutor și îngrijirile medicale necesare în caz de îmbolnăvire, până la momentul preluării copilului de susținătorul legal sau al internării într-o unitate medicală, după caz, prin personalul angajat specializat;

· asigurarea nutriției copiilor cu respectarea normelor legale în vigoare;

· colaborarea cu familiile copiilor care frecventează creșa și realizează o relație de parteneriat activ cu părinții/reprezentanții legali în respectarea interesului copilului;

· asigurarea de consiliere si sprijin pentru părinții/reprezentanții legali ai copiilor;

· contribuirea la depistarea precoce a situațiilor de risc care pot determina separarea copilului de părinții săi și sesizează instituțiile abilitate în acest sens.


Bugetul de venituri și cheltuieli al Creșei Drobeta Turnu Severin pentru anul 2026 conține cheltuieli de personal și cheltuieli cu bunuri și servicii care sunt cuprinse în Anexa la prezenta notă de fundamentare.


Față de cele prezentate propunem aprobarea Bugetului de venituri și cheltuieli pentru anul 2026 al Direcției de Asistență Socială și al unității de învățământ Creșa Drobeta Turnu Severin, conform Anexei.

